LEZZAYER TAMANEƔT – Yiwet n tsensirt n Tredsa taɣelnawt taɣerfant teṭṭef, ass n ttlata deg Tmiwin (Lberǧ Baǧi Lmexttar deg twilayt n Udrar), yiwen n uremmaɣ amihaw iɣef llan ttnadin, ma d wayeḍ, isers imrigen-is iḍelli mi yefka iman-is i yiduba iserdasanen n twilayt n Ǧiǧel, i d-yenna yiwen n welɣu n uɣlif n Temḥaddit Taɣelnawt.
‘’Deg ukatar n umennuɣ mgal n yiremmaɣen, s wussisen i gan Yiɣallen iredsanen, yiwet n tsensirt n Tredsa taɣelnawt taɣerfant teṭṭef, tanezzayt n wass-a 14 unbir 2017, deg temnaḍt n Tmiwin deg Lberǧ Baǧi Lmexttar (Tamnaḍt taserdasant tis 6), yiwen n uremmaɣ amihaw iɣef llan ttnadin, isem-is T. Mohamed, i umi ttinin Semsem Musa. Aremmaɣ-a, yekcem tagrawt n yiremmaɣen deg useggas n 2012’’, i d-yesseddi welɣu.
Deg yiwen n wattal, yiwen nniḍen n uremmaɣ amihaw iɣef llan ttnadin, isem-is Ch. Mouloud i umi ttinin Abu Ḥafṣ isers imrigen-is, yefka-d iman-is iḍelli n 13 unbir 2017 i yiduba iserdasanen n Ǧiǧel (Tamnaḍt taserdasant tis 5), yegla-d s umrig-is, d tamekḥelt n unṭag n tsekka n Kalachnikov akked kraḍ (03) n yiseččaren yeččuren d ikarṭucen. Aremmaɣ-a, yekcem ɣer tegrawt n yiremmaɣen deg useggas n 1995’’, i terna tenna-d teɣbalut-nni.
Timezlin-a n tɣara, i d-yesmekti uɣlif, d ttbut n ’’uguccel n Tredsa taɣelnawt taɣerfant deg wayen yerzan anadi akked tuṭṭfa n yiremmaɣen deg wakk akal n tmurt, akked uswir n uḍfar akken ad nḥareb ɣef tɣellist akked urkad n tmurt’’.
kab_Latn kab_Latn kab_Latn kab_Latn